अजय जी और मैं दोनों थियेटर से निकले तो पानी के गिरने की तेज़ तेज़ आवाज़ें आ रही थी। लगा कि कूलिंग मशीन की आवाज़ होगी पर जैसे ही आईनौक्स के बाहर निकले बारिश की तेज़ तेज़ बूंदें गिर रही थी। ऐसी सरप्राईज करती बारिशें कभी कभी अच्छी लगती हैं। मिटटी की सौधी महक दिल खुश कर जाती है। लेकिन इस वक्त हमें आईनौक्स से कुछ दूर एनसीपीए पहुंचना था। पर बारिश थी कि रुक ही नहीं रही थी। अजय जी ने कहा चलो चले चलते हैं ज़रा भीग ही तो जाएंगे। लगा कि जब मुझसे कई ज्यादा उम्रदराज होने के बावजूद उन्हें भीगने का कोई डर नहीं है तो फिर मुझे क्यों। अब तक बारिश हल्की हो चुकी थी। हल्की हल्की बारिश में भीगते हुए हम जमशेद बावा थियेटर पहुंचे जहां इलेक्ट्रिक चिल्ड्रन नाम की वो फिल्म बस अभी अभी शुरु हो चुकी थी।